Fortsatt forsinkelser, men Gardermobanen åpnet igjen
Klokken 20.56 meldte Bane Nor at linjen mellom Lillestrøm og Oslo lufthavn er åpnet for trafikk etter hendelsen ved sporet. – Du må fortsatt regne med forsinkelser og innstillinger, skriver Bane Nor i meldingen. Hendelsen skjedde like nord for Åråsen stadion torsdag kveld. Personen som ble påkjørt av Flytoget omkom. Vy skriver på sine nettsider at Lillestrøm-Kløfta -Leirsund er åpnet for togtrafikk. – Togene kjører, men det kan fortsatt oppstå forsinkelser og innstillinger inntil vi er i normal drift, skriver selskapet. Tidligere i kveld meldte Vy at linjene L13, L12, R10 og R11 var rammet. – Det er busspendel mellom Lillestrøm og Kløfta på linje L13. De øvrige linjene har busspendel mellom Oslo S og Oslo Lufthavn, mens øvrige regiontog erstattes med buss, opplyste selskapet. Kommunikasjonssjef Ida Marie Fottland i Flytoget opplyser til VG at selskapet har fraktet reisende mellom Oslo lufthavn og Oslo S i taxi. Reisende fra Oslo S til Oslo lufthavn har hatt tilbud om busstransport. Mellom Drammen og Oslo har togene gått som normalt.
Det har i kveld vært full stans i togtrafikken mellom Oslo og Oslo lufthavn etter at en person ble påkjørt av Flytoget på Lillestrøm.